<classify> JIMBO la Arumeru Mashariki linaloongozwa na Mbunge wa Chama cha Demokrasia na Maendeleo Chadema, Joshua Nassari limetangazwa kuwa lipo wazi kutokana na mbunge huyo kupoteza sifa ya kuendelea kuwa mbunge.Kwa mujibu wa taarifa iliyotolewa na Kitengo cha Mawasiliano na Uhusiano wa Kimataifa, Ofisi ya Bunge mjini Dodoma jana, Spika wa Bunge, Job Ndugai alimuandikia Mwenyekiti wa Tume ya Uchaguzi NEC, Jaji Semistocles Kaijage kumtaarifu hilo. Ndugai katika taarifa hiyo alisema kuwa Nassari amepoteza sifa za kuwa mbunge kutokana na kitendo chake cha kutohudhuria vikao vya mikutano ya Bunge mitatu mfululizo. Aliitaja mikutano hiyo kuwa ni Mkutano wa Kumi na Mbili wa Septemba 4 hadi 14 mwaka jana.Mkutano wa Kumi na Tatu wa Novemba 6 hadi 18 mwaka huo na Mkutano wa Kumi na Nne wa Januari 29 hadi Februari 9 mwaka huu. Kwa mujibu wa taarifa hiyo, uamuzi wa Spika umezingatia masharti ya Katiba ya Jamhuri ya Muungano wa Tanzania, Ibara ya 71 1 c. Ibara hiyo inaeleza kwamba: Mbunge atakoma kuwa mbunge na ataacha kiti chake katika Bunge ikiwa atakosa kuhudhuria vikao vya mikutano ya Bunge mitatu mfululizo bila ruhusa ya Spika.Ibara hiyo pia imefafanuliwa katika Kanuni ya 146 1 na 2 ya Kanuni za Kudumu za Bunge Toleo la Januari 2016. Kanuni hiyo inaeleza kuwa: Kuhudhuria vikao vya Bunge na Kamati zake ni wajibu wa kwanza wa Mbunge.Mbunge yeyote atakayeshindwa kuhudhuria mikutano ya Bunge mitatu mfululizo bila ruhusa ya Spika iliyotolewa kwa maandishi, atapoteza ubunge wake na Spika ataiarifu Tume ya Uchaguzi. Taarifa hiyo ikaeleza kuwa, Tume ya Uchaguzi inaweza kuendelea na mchakato wa kumpata mbunge wa kujaza nafasi hiyo iliyo wazi ya Jimbo hilo la Arumeru Mashariki.  <topic>: KITAIFA 